31.		Vyjadrenie k odvolaniu
(§ 373 ods. 3 Civilného sporového poriadku)
	Okresnému súdu Rožňava
V Rožňave, dňa 10. 3. 2022	k č. 1Cb/123/2022
Vec: Vyjadrenie k odvolaniu
V spore žalobcu Exportimport, s.r.o., Krásnohorská 1, Rožňava, IČO: 12 345 678 proti žalovanému Superobchod, a.s., Horehronská 8, Rožňava, IČO: 98 765 432 o zaplatenie sumy 1 000 € s príslušenstvom Okresný súd Rožňava rozhodol vo veci rozsudkom č. k. 1Cb/123/2022-52 zo dňa 10. 2. 2022, ktorým vyhovel v plnom rozsahu nášmu návrhu a zaviazal odporcu na zaplatenie istiny vo výške 1 000 € spolu s úrokom z omeškania vo výške 9 % ročne odo dňa 1. 1. 2020 do zaplatenia ako aj trov konania vo výške 200 €.
Proti tomuto rozsudku podal žalovaný odvolanie, v ktorom namietal, že okresný súd nevykonal navrhnuté dôkazy, potrebné na zistenie rozhodujúcich skutočností, pretože nevykonal navrhovaný výsluch svedka Aladára Holzrichtera, ktorý mohol potvrdiť, že zástupca žalovaného odovzdal žalovanú sumu zamestnancovi žalobcu Jánovi Hufnágelovi. Žalovaný rovnako vytýka prvoinštančnému súdu, že jeho rozhodnutie vychádza z nesprávneho právneho posúdenia veci, nakoľko pri posúdení vznesenej námietky premlčania posúdil začiatok plynutia premlčacej doby v rozpore s ustálenou súdnou praxou. 
S tvrdeniami uvedenými v odvolaní nesúhlasíme a máme za to, že okresný súd vo veci úplne zistil skutkový stav, na základe vykonaných dôkazov dospel k správnym skutkovým zisteniam a vec správne právne posúdil. 
Preto navrhujeme, aby odvolací súd rozsudok okresného súdu ako vecne správny podľa § 387 ods. 1 Civilného sporového poriadku
potvrdil.
Uplatňujeme si aj náhradu trov odvolacieho konania, ktorých špecifikáciu prikladáme v prílohe.
Príloha – Vyúčtovanie trov konania
Viktor Dieneš, konateľ žalobcu
Poznámky
Odvolanie doručí súd prvej inštancie ostatným subjektom, a ak odvolanie smeruje proti rozhodnutiu vo veci samej, vyzve ich, aby sa k odvolaniu vyjadrili, a určí na vyjadrenie lehotu nie kratšiu ako desať dní.
Prostriedky procesného útoku alebo prostriedky procesnej obrany t. j. skutkové tvrdenia, popretie skutkových tvrdení protistrany, návrhy na vykonanie dôkazov, námietky k návrhom protistrany na vykonanie dôkazov a hmotnoprávne námietky, ktoré neboli uplatnené pred súdom prvej inštancie, možno uplatniť za splnenia podmienok podľa § 366 CSP najneskôr v lehote na vyjadrenie k odvolaniu.

Úkony súdu prvej inštancie
§ 373 zákona č. 160/2015 Z. z. 
Civilný sporový poriadok
(1)	Ak odvolanie obsahuje odstrániteľné vady, súd prvej inštancie vyzve odvolateľa, aby chýbajúce náležitosti doplnil, a poučí ho o následkoch neodstránenia vád odvolania. Súd nevyzýva na doplnenie odvolacích dôvodov.
(2)	Po odstránení vád podľa odseku 1 súd prvej inštancie rozhodne o vyrubení súdneho poplatku za podané odvolanie a o návrhoch na oslobodenie od súdneho poplatku.
(3)	Odvolanie doručí súd prvej inštancie ostatným subjektom, a ak odvolanie smeruje proti rozhodnutiu vo veci samej, vyzve ich, aby sa k odvolaniu vyjadrili, a určí na vyjadrenie lehotu nie kratšiu ako desať dní.
(4)	Prostriedky procesného útoku alebo prostriedky procesnej obrany, ktoré neboli uplatnené pred súdom prvej inštancie, možno uplatniť za splnenia podmienok podľa § 366 najneskôr v lehote na vyjadrenie k odvolaniu.
§ 387 zákona č. 160/2015 Z. z. 
Civilný sporový poriadok
(1)	Odvolací súd rozhodnutie súdu prvej inštancie potvrdí, ak je vo výroku vecne správne.
(2)	Ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody.
(3)	Odvolací súd sa v odôvodnení musí zaoberať aj podstatnými vyjadreniami strán prednesenými v konaní na súde prvej inštancie, ak sa s nimi nevysporiadal v odôvodnení rozhodnutia súd prvej inštancie. Odvolací súd sa musí v odôvodnení vysporiadať s podstatnými tvrdeniami uvedenými v odvolaní.
§ 366 zákona č. 160/2015 Z. z.
Civilný sporový poriadok
Novoty v odvolacom konaní
Prostriedky procesného útoku alebo prostriedky procesnej obrany, ktoré neboli uplatnené v konaní pred súdom prvej inštancie, možno v odvolaní použiť len vtedy, ak
a)	sa týkajú procesných podmienok,
b)	sa týkajú vylúčenia sudcu alebo nesprávneho obsadenia súdu,
c)	má byť nimi preukázané, že v konaní došlo k vadám, ktoré mohli mať za následok ...